San Marcos 3
I rutzirsaxic i achi chakijnak u 'ab
1Te'uri i Jesus xoc chic pa molbal'ib. Chila 'o wi jun achi, xchakij u 'ab rumal siquirnak. 2Xak je 'o jujun chila que tijin chu takexic i Jesus, we crutzirsaj i achi-le pa uxlambal 'ij; cacaj ique quiqui tzucuj u mac. 3I Jesus xu 'ijla i achi chi chakijnak u 'ab. Xu bij che:
—Chat walijok, y chat tac'al chakaxol —co'on che.
4Te'uri xu bij chique i winak:
—I 'atbal tzij tz'ibtal can rumal i mam Moises, ¿wach cu bij chake, qui bij yix? Chupam i uxlambal 'ij, ¿'utz we caka 'an jun utzil chomal, o xa caka 'an i n-'us taj? ¿'Utz caka to jun chuwach i camic? ¿O xa caka camsaj?
Queje ile xu bij i Jesus chique, xui-ri, mi jun xch'awic. 5Ire to' xe u takej, lic coywaric. Xak lic xbison chique man n-xcaj tu tayic usuc'. Te'uri xu bij che achi:
—Cha suc'ba i a 'ab —co'ono.
I achi xu suc'ba, y juntir xutziric. 6Are 'uri i aj Fariséo xe 'el bic y xe 'e cu' i jutzobaj je u cwenta i ma Heródes. Junam xe oc chu ch'obic wach u camsaxic i Jesus quiqui 'ano.
Lic je q'ui i winak xe upon ru' i Jesus
7I Jesus xa 'e chic cu' u tijoxelab chu chi' i alagun; xak je q'ui i winak re i jyub Galiléa xe terej chirij. 8Are xqui ta u tzijol wach i nimak tak 'anic ca tijin i Jesus chu 'onquil, je q'ui i winak xe c'un aj pa jyub Judéa, xak aj pa Jerusalen, xak aj pa jyub Iduméa, xak aj ch'akap re i ya Jordan, xak xe c'un i je re i jyub u cwenta i queb tinimit Tíro y Sidon. 9I winak je q'ui, lic quiqui pitz' i Jesus, rumal-i, xe u tak bi u tijoxelab chu yijbaxic jun bárco che. 10Je q'ui i winak je rutzirsam, rumal-i, conojel i iwabib 'is quiqui min quib ru', cacaj quiqui chap na jubi'. 11Ni'pa i 'o itzel tak tew chique are xquil u wach i Jesus, juntir xe xuqui chuwach y xe siq'uin chu bixquil:
—¡Yet at u C'ojol i Dios! —xe cha che.
12Xui-ri, i Jesus xe u yaj i itzel tew; n-xu ya ta chique quiqui bij pachin ire.
Wach qui chayic i cablajuj tijoxelab
13Xo'on panok, i Jesus xel bi chuwi jun jyub, y xe u siq'uij ru' pachin craj ire chi que terej chirij; y xe 'e ru'. 14Chila xe u cha cablajuj chique, chi que terej na chirij, lic rachi'il na ire. Xu ya qui patan que 'el chu bixquil u tzij i Dios; (ique "apostelab" ca bix chique). 15Xak xu ya piqui'ab ique que tiqui chi cutzirsaxic iwabib, xak que quesaj bi itzel tew chiquij i winak. 16I qui bi i cablajuj-le: jun, ma Simon, chi xak ma Pédro xbix che rumal i Jesus; 17y queb chic: ma Jacóbo, chilam u cha' chi ma Wan, chi je rac'al i mam Zebedéo; i Jesus xu ya pi qui bi "Boanérges" chi que'elok je achiab pacha u ch'awbal jab. 18Xak i ma Andres, i ma Felípe, xak i ma Bartolome, i ma Matéo, i ma Tomas, y jun chic ma Jacóbo chi u c'ojol i mam Alféo; xak i ma Tadéo, xak i jun chic ma Simon chi re i partído cananísta, 19xak 'o i ma Júdas Iscarióte chi xo'on panok xu jach i Jesus piqui'ab i tzel que 'ilawic. (Ile je are i cablajuj apostelab je chatal rumal i Jesus.)
'O i xe binic chi Jesus co'on i milágro man u yom u wach ru' itzel
I Jesus xtzalij chali cu' u tijoxelab ru' ja. 20Are xe uponic, xqui mol tan chic quib i winak ru'; ique n-xtijtaj ta chic qui wa cumal. 21I rachalal i Jesus, are xqui ta rason wach ca tijin chu 'anic, ique xe 'e chu c'amic, man quiqui bij i winak xa ch'ujernak, quiqui bij.
22Xak xe upon i je aj tijonel re i ujer 'atbal tzij; c'a pa Jerusalen je petnak wi. Ique xqui bij:
—I achi-ri 'o pu'ab i caj'atzil itzel, chi Beelzebu u bi. Ru' u cho'ab i itzel-le, ca tiqui chi relsaxic itzel tak tew —xqui bij.
23Rumal 'uri, i Jesus xe u siq'uij ru' y xu ya jun tijojbal tzij chique.
—I caj'atzil itzel ¿xataba que resaj i je u takon ire? N-que resaj taj+ —xu bij i Jesus chique—. 24Iweta'am yix, jun tinimit we quiqui jach quib pa tak tzobajil, y quiqui 'an ch'o'oj chiquiwach, n-que najtin taj. 25Xak queje juban alal, we n-junam ta qui wach, we quiqui jach quib chiquiwach, xak n-que najtin ta 'uri. 26Xak queje i itzel cu' u takon; we quiqui jach quib chiquiwach, y quiqui 'an ch'o'oj chiquiwach, n-que najtin taj, xa que sachic. (Rumal-i, i Satanas, n-que resaj ti u takon ire che jun winak.)
27Jun, we craj coc pa rachoch jun achi chi lic 'o u cho'ab, cresajbej re ubitak-re, ire n-ca tiqui ta che we nu yut'um ti rajaw ja nabe. We u yut'um chic, te'uri ca tiqui chi relsaxic ubitak-re. (Queje xu bij i Jesus ile, c'utbal-re chique chi ire tiquinak chic che itzel.+ )
28—Chitape' —xu bij i Jesus chique i nimak qui patan—, 'o u cuytajic i qui mac i winak, wach tak quiqui 'ano, wach tak quiqui bij, 29xui-ri, we c'ax quiqui bij chirij i u Tewal i Dios, ile lic n-tu cuytajic. Pachin i que 'anaw ile, lic 'o ni qui mac chiquij ronojel 'ij sak. 30Queje xu bij i Jesus ile chique; man qui bim ique chi xa are u tewal itzel 'o ru', xui-ri, are i u Tewal i Dios 'o ru'+ .
Je pachin i ratz u cha' i Jesus, xak pachin i u chuch
31Te'uri xe upon i u chuch xak i u cha' i Jesus. Xe taq'ui chuwaja y xqui tak u siq'uixic cu'. 32Chila pa ja, je 'o uq'uial winak je ch'uquernak chu tayic u tzij i Jesus. Ique xqui bij:
—I a chuch cu' i a cha' je 'o chi sak; cat qui tzucuj+ —xqui bij che.
33I Jesus xu bij chique:
—¿Pachin in chuch, tak i je in cha'? —co'on chique.
34Te'uri c'ula xe u takej ni'pa i je ch'uquernak ru' y xu bij:
—Ni'pa i je 'o chi 'is je are in chuch, xak je in cha'. 35Pachin i que tijin chu 'anic pacha craj i Dios, ique-le je are in cha', xak je are i wanab, xak in chuch —xu bij i Jesus chique.